Diari Oficial de la Generalitat Valenciana


Sumari del DOGV 5103, del 29-09-2005 (2005/10012)

RESOLUCIÓ de 6 de setembre de 2005, del director general d'Energia, per la qual s'atorga a Gas Natural SDG, SA, autorització administrativa per a la construcció del gasoducte de gas natural denominat Cabanes- Orpesa i les seues instal·lacions auxiliars, als termes municipals de Cabanes i Orpesa, a la província de Castelló, s'aproven el projecte d'execució i l'addenda a este i es declara, en concret, la seua utilitat pública (CBREDE 2003/11/12).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5103

Data del DOGV
:   29-09-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/10766


Data del document
:   06-09-2005

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Orpesa
    * Cabanes
    * infraestructura urbana
    * gas natural
    * empresa privada

RESOLUCIÓ de 6 de setembre de 2005, del director general d'Energia, per la qual s'atorga a Gas Natural SDG, SA, autorització administrativa per a la construcció del gasoducte de gas natural denominat Cabanes- Orpesa i les seues instal·lacions auxiliars, als termes municipals de Cabanes i Orpesa, a la província de Castelló, s'aproven el projecte d'execució i l'addenda a este i es declara, en concret, la seua utilitat pública (CBREDE 2003/11/12). [2005/X10512]
  
Vist l'expedient amb referència CBREDE 2003/11/12 incoat pel Servici Territorial d'Indústria i Energia de Castelló de la Conselleria d'Indústria, Comerç i Energia, a instància de Gas Natural, SDG, SA, amb domicili a l'efecte de notificacions a Barcelona, carrer Joan d'Àustria, núms. 39-47, 1a planta (CP 08734), relatiu a la sol·licitud de 19 de juny de 2003, sobre l'autorització administrativa per a la construcció de les instal·lacions corresponents al gasoducte de gas natural denominat Cabanes-Orpesa i les seues instal·lacions auxiliars, per a ampliar el subministrament industrial i consum domèstic, que discorre íntegrament per la província de Castelló, i afecta els termes municipals de Cabanes i Orpesa, s'aprova el projecte d'execució i es declara, en concret, la seua utilitat pública. S'adjunten dos exemplars del projecte firmat pel senyor Angel Luis Gómez González i visat pel Col·legi d'Enginyers de Camins, Canals i Ports el 8 d'abril de 2003.
  
Vistes les característiques tècniques de l'esmentat projecte que són:
  
Origen del gasoducte: al costat de l'Estació de Regulació i Mesurament (ERM) que pertany a la societat Enagas, amb rang de pressió APB ?49'5 bar- situada en el polígon industrial de Cabanes.
  
Final del gasoducte: punt d'entrega en les instal·lacions de la urbanització Marina d'Or (Orpesa), amb rang de pressió MPA.
  
ERM: APB /APA - 49'5 bar/16 bar.
  
APB (P>16 bar)
  
APA(4 bar< P £ 16 bar)
  
MPA (0'05 bar < P £ 0'4 bar).
  
Canonades: acer de 6š de diàmetre, especificació API 5L, qualitat grau B.
  
Longitud: 14.823 m.
  
Instal·lacions auxiliars.
  
Vist que realitzada la informació pública a què es fa referència en la Llei 34/1998, de 7 d'octubre, del Sector d'Hidrocarburs, i en el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, per mitjà d'anuncis en el Butlletí Oficial de la Província de Castelló el dia 30 d'octubre de 2003, en el Diari Oficial de la Generalitat Valenciana, de 30 d'octubre de 2003, en els diaris Mediterráneo del dia 4 de novembre de 2003 i El Mundo, edició de Castelló del dia 24 d'octubre de 2003, i exposada en els taulers d'edictes dels ajuntaments afectats, es van presentar les al·legacions que a continuació s'esmenten i que, en síntesi, manifesten el següent:
  
Grup Municipal d'Esquerra Unida-l'Entesa, Cabanes i Ribera, per mitjà d'un escrit de data 04.11.03 manifesta que la intencionalitat del projecte és crear un ramal entre el polígon industrial de Gaidó i la urbanització Marina d'Or, sense que es preveja el subministrament de gas natural al nucli urbà de Cabanes i als nuclis de la Ribera; igualment al·lega l'existència de jaciments arqueològics en el paratge Mortorum i l'afecció a una zona de gran carstificació, amb coves i avencs pròxims i sol·licita un estudi espeleològic a fi de la seua preservació i manteniment.
  
 Vicente Gavara Gomis, per mitjà d'un escrit de 26.11.03, manifesta respecte de les finques núm. CS-OR 22 i CS-OR23 del terme municipal d'Orpesa, que és propietari de la primera i la seua esposa, Isabel Peris Beltrán, de la segona, i al·lega el perjudici que li causen els danys que s'ocasionen amb estes obres, que deixarien la parcel·la de la seua propietat sense interés rendible per a l'explotació agrícola durant anys, i proposa un traçat alternatiu que discórrega pel denominat Corral de Ballester.
  
El Servici Territorial de Medi Ambient de Castelló de la Conselleria de Territori i Habitatge, per mitjà d'escrit de 13.11.03 exposa que considera errònia i incompleta la relació de béns i drets afectats, atés que no s'identifiquen adequadament els camins ramaders afectats; que per tractar-se de béns de domini públic no cap la seua expropiació i que s'ha omés la carrerada entre els termes d'Orpesa.
  
 Jesús Ger García, en nom i representació de Construcciones Castellón 2000, SAU, per mitjà d'un escrit de 22.12.03 manifesta que la seua representada és propietària de diverses finques afectades pel projecte; que s'ha suspés la vigència dels plans generals d'Ordenació Urbana dels municipis de Cabanes i Orpesa en l'àmbit territorial d'este projecte i sol·licita que l'empresa responsable assumisca la modificació del traçat a la futura ordenació urbana quan esta es desenvolupe en la zona, així com les despeses que això comporte; al·lega que el traçat discorre per elements naturals com el barranc de la Font del Campillo i el Mortorum, i sol·licita que es propose un nou traçat del gasoducte fora del sòl urbanitzable de Cabanes.
  
 Federico Rivas García, en nom i representació de Construcciones Castellón 2000, SAU, per mitjà d'un escrit de 02.02.04 manifesta la seua oposició a l'ocupació temporal de terrenys de camins ramaders afectats pel gasoducte i que el projecte Mundo Ilusión es troba en fase de gestació, per la qual cosa considera de difícil compatibilitat amb el projecte gasista.
  
 Vicente Casañ Sidro, per mitjà d'un escrit de 07.11.03 manifesta que examinada la llista de finques afectades pel gasoducte, la parcel·la 269 del polígon núm. 26, finca núm. CS-CB-16 que figura a nom de desconegut ha de figurar al seu nom perquè és el seu propietari.
  
Vist que remeses al sol·licitant les al·legacions expressades perquè prestara la seua conformitat o formulara els inconvenients que estimara procedents, va manifestar, en síntesi, el següent:
  
En contestació a les al·legacions del Grup Municipal d'Esquerra Unida-l'Entesa, Cabanes i Ribera manifesta que el Ple de l'Ajuntament de Cabanes, en la sessió de 12.05.03, va aprovar per unanimitat el conveni redactat amb anterioritat entre Gas Natural Cegas, SA, i l'Ajuntament que preveu la voluntat d'ambdós parts d'escometre el subministrament i distribució de gas natural a la població de Cabanes, el punt d'inici del qual és este gasoducte i supeditat a l'autorització administrativa de distribució que es tramita davant de la Conselleria d'Indústria i Comerç amb l'expedient CBREDE/2003/20; que respecte a les consideracions mediambientals, entre altres, es troben en l'annex de l'impacte sobre el Patrimoni Cultural de l'Estudi d'Impacte Ambiental que té informe favorable de la Conselleria de Cultura.
  
En resposta a les al·legacions de Vicente Gavara Gomis manifesta que el promotor valorarà la indemnització de tots els béns i drets afectats que seran objecte del corresponent preu just en el moment del procediment oportú, sense que impedisca l'aprofitament agrícola de les parcel·les, ja que es tracta d'una servitud de pas; respecte de l'alternativa proposada, manifesta la seua impossibilitat, ja que això implicaria l'afectació de finques de titulars no inclosos en l'actual expedient que podrien pronunciar-se en idèntic sentit.
  
En resposta a les al·legacions del Servici Territorial de Medi Ambient de Castelló de la Conselleria de Territori i Habitatge, manifesta que, amb data 24 d'octubre de 2003, es van presentar, les preceptives sol·licituds d'autorització d'encreuaments detallats per a cada un dels camins ramaders en què figuren totes les seues dades, i es va remetre, el 26 de desembre del mateix any, documentació complementària i quadre resum de les afectacions.
  
En resposta a les al·legacions del senyor Jesús Ger García, en nom i representació de Construcciones Castellón 2000, SAU, manifesta que respecte a les consideracions mediambientals, entre altres, es troben en l'annex de l'impacte sobre el Patrimoni Cultural de l'Estudi d'Impacte Ambiental que té informe favorable de la Conselleria de Cultura; respecte de la modificació del traçat suggerida faria impossible complir el conveni subscrit amb la Conselleria d'Indústria i Comerç de la Tercera Fase del Pla de Gasificació 2000-2006 i, finalment, manifesta que la instal·lació en projecte pot ser perfectament compatible amb una ordenació futura en la zona i que s'han sol·licitat sengles informes favorables a la Conselleria d'Economia, Hisenda i Ocupació i al Servici de Coordinació Territorial de la Conselleria de Territori i Habitatge.
  
En resposta a les al·legacions del senyor Federico Rivas García, en nom i representació de Construcciones Castellón 2000, SAU, manifesta novament que la instal·lació en projecte pot ser perfectament compatible amb una ordenació futura en la zona i que s'han sol·licitat sengles informes favorables a la Conselleria d'Economia, Hisenda i Ocupació i al Servici de Coordinació Territorial de la Conselleria de Territori i Habitatge.
  
En resposta a les al·legacions del senyor Vicente Casañ Sidro manifesta que es tindrà en consideració en el moment del procediment oportú i després de la justificació corresponent.
  
Per tot això, se sol·licita que es continue el tràmit per a accedir a la sol·licitud plantejada i autoritzar d'acord amb esta.
  
Vist que, de conformitat amb el que establixen els articles 80 i 98 del Reial Decret 1434/2002, es va remetre una separata del projecte amb les característiques generals de la instal·lació, a les administracions públiques, organismes i, si és el cas, empreses de servicis públics o d'interés general afectats. D'acord amb la documentació que hi ha en l'expedient, concretament a:
  
Ministeri de Foment. Demarcació de Carreteres de l'Estat. Unitat de Carreteres de Castelló.
  
Ministeri de Foment. Demarcació de Carreteres de la Comunitat Valenciana.
  
Diputació de Castelló. Servici de Carreteres.
  
RENFE. Manteniment i Infraestructures.
  
Ministeri de Medi Ambient. Confederació Hidrogràfica del Xúquer.
  
Servici Territorial de Medi Ambient de la Conselleria de Territori i Habitatge. Camins Ramaders.
  
Companyia de subministrament d'aigua potable FACSA.
  
Companyia de subministrament d'aigua potable FOBESA.
  
Societat de regs La Paciencia.
  
Comunitat de regants Pou de Soquets.
  
Cooperativa Riegos Localizados d'Orpesa.
  
Societat de regs El Progreso.
  
Sindicat de regs de Cabanes.
  
Autopistes Mare Nostrum
  
Servici de Carreteres de Castelló de la Conselleria d'Infraestructures i Transport.
  
En resposta a la petició de condicions formulada pel Servici Territorial de Castelló, els organismes mencionats a continuació van presentar els informes corresponents que a continuació i, en síntesi, s'esmenten:
  
La Demarcació de Carreteres de l'Estat a Castelló emet informe desfavorable sobre la duplicació de calçada en la N-340 i sol·licita una nova documentació en què es complisquen una sèrie d'especificacions referides a les característiques de la camisa de protecció de la conducció de gas en la plataforma de l'esmentada carretera.
  
La Demarcació de Carreteres de l'Estat a la Comunitat Valenciana i vist l'informe i la proposta de la Inspecció d'Explotació de l'Autopista de peatge Tarragona-València-Alacant, i després d'haver donat audiència a la societat concessionària, Aumar, SA, resol autoritzar en precari la instal·lació de transport secundari de gas natural, Gasoducte la Jana-Vinaròs-Benicarló, amb els antecedents i prescripcions particulars que s'hi contenen.
  
El Servici de Carreteres de la Diputació de Castelló contesta favorablement
  
Manteniment d'Infraestructures RENFE emet informe en què comunica que no es troben incompatibilitats amb la Llei d'Ordenació dels Transports Terrestres, ni amb el seu Reglament, si bé el peticionari quedarà obligat a la construcció, fora del domini públic i a un costat i a l'altre del ferrocarril de dos arquetes amb sengles vàlvules que permeten el tall de fluid en cas necessari, sense perjuí de la sol·licitud d'autoritzacions que corresponga de les obres projectades.
  
La Confederació Hidrogràfica del Xúquer autoritza els encreuaments i paral·lelismes amb llits públics amb les condicions que en el seu informe es contenen.
  
El Servici Territorial de Medi Ambient de Castelló de la Conselleria de Territori i Habitatge informa sobre la necessària autorització per a executar les obres per a l'ocupació temporal dels camins ramaders i el sotmetiment a la Declaració d'Impacte Ambiental del projecte.
  
La companyia de subministrament d'aigua potable FACSA mostra la seua conformitat amb les condicions que el seu informe conté.
  
La companyia de subministrament d'aigua potable FOBESA manifesta no ser el titular dels béns afectats i remet a l'empresa Aguas de Oropesa, UTE, que per mitjà d'un escrit facilite informació tècnica respecte dels encreuaments amb les canonades de proveïment d'aigua a la població d'Orpesa, amb les condicions que s'hi contenen.
  
La societat de regs La Paciencia autoritzen la instal·lació del gasoducte projectat.
  
La comunitat de regants Pou de Soquets autoritza la instal·lació sotal les condicions que en el seu informe es contenen.
  
La Cooperativa Riegos Localizados d'Orpesa no contesta, a pesar de la reiteració efectuada pel Servici Territorial competent
  
La societat de regs El Progreso no contesta, a pesar de la reiteració efectuada pel Servici Territorial competent.
  
El Sindicat de Regs de Cabanes autoritzen la instal·lació del gasoducte projectat.
  
Autopistes Mare Nostrum contesta i manifesta que no és competent i remet a la Demarcació de Carreteres de l'Estat a la Comunitat Valenciana, que en al seu moment va presentar el corresponent informe.
  
El Servici de Carreteres de Castelló de la Conselleria d'Infraestructures i Transport emet informe desfavorable mentre subsistisquen una sèrie de circumstàncies que afecten la futura carretera Cabanes-Orpesa, i establix les condicions tècniques que s'han de preveu relatius a la construcció de la nova obra.
  
Els referits informes es van traslladar al sol·licitant, els quals van ser acceptats per Gas Natural SDG, SA, que va confirmar que s'han sol·licitat les autoritzacions pertinents per a l'execució del projecte i de forma particularitzada, i va manifestar, en síntesi:
  
Respecte de l'informe desfavorable de la Demarcació de Carreteres de l'Estat a Castelló manifesta que Gas Natural, SDG, ha acordat amb l'organisme esmentat la solució tècnica que complisca el que s'ha sol·licitat per a la protecció que cal realitzar en l'encreuament amb la N-340, i manifesta el promotor la seua acceptació a les condicions tècniques acordades.
  
Quant a l'informe desfavorable del Servici Territorial de Carreteres de Castelló de la Conselleria d'Infraestructures i Transport manifesta que després dels contactes mantinguts amb este organisme, s'ha consensuat efectuar l'encreuament amb la carretera CV-10, a causa del seu pròxim desdoblament en autovia, seguint les seues indicacions i adequant les distàncies a les requerides en el seu informe.
  
Traslladades les manifestacions que s'han indicat, de forma particularitzada, als organismes corresponents, no hi ha constància de la contestació en l'expedient a la sol·licitud del Servici Territorial d'Energia.
  
Vist que consta en l'expedient la concessió pels ajuntaments de Cabanes i Orpesa de les corresponents llicències municipals per a la construcció de les obres del gasoducte Cabanes-Orpesa, amb els informes tècnics municipals preceptius previs i amb les condicions que s'hi contenen, acceptades totes per l'empresa peticionària.
  
Vista la sol·licitud de 18 de març de 2004 a instància de Gas Natural, SDG, SA, presentada en l'expedient referenciat CBREDE/2003/11/12 davant de la Unitat Territorial d'Energia de la Conselleria d'Infraestructures i Transport, sobre l'autorització administrativa de l'addenda al projecte de gasoducte de gas natural Cabanes-Orpesa i les seues instal·lacions auxiliars, per al subministrament industrial i consum domèstic, que discorre íntegrament per la província de Castelló, que afecta els termes municipals de Cabanes i Orpesa, s'aprove el projecte d'execució i es declare, en concret, la utilitat pública. S'adjunten dos exemplars del projecte firmat pel senyor Javier de la Peña Ortiz de Zarate i visat pel Col·legi d'Enginyers de Camins, Canals i Ports Demarcació Madrid en data 11 de febrer de 2004.
  
Vist que en la mencionada sol·licitud s'expressa que amb motiu de la consideració de les demandes en la zona de subministrament i dins dels plans de desenvolupament d'esta infraestructura, és necessari modificar algunes de les característiques tècniques d'este, com ara el rang de pressió del projecte que passa a ser de 16 bars (APA) en tot el seu recorregut, es manté el diàmetre de la conducció en acer 6'', el desistiment de l'Estació de Regulació i Mesurament APB /APA per ser innecessària; el canvi del punt de començament de la conducció i la inclusió d'una vàlvula inicial de línia, que així eren previstes en el projecte original. D'una altra banda, no hi ha cap modificació respecte a l'amplària de la pista de treball prevista al traçat o de les servituds existents.
  
Vist que, amb data 29 de juny de 2005, la directora general de Gestió del Medi Natural de la Conselleria de Territori i Habitatge va dictar Declaració d'Impacte Ambiental en què estima acceptable, només als efectes ambientals, el projecte i l'addenda esmentats, sense perjuí de l'obtenció prèvia de les autoritzacions sectorials que se li apliquen, sempre que es duga a terme d'acord amb allò que s'ha indicat en l'estudi i condicionada als aspectes que en la part resolutiva de la present autorització s'exposaran.
  
Vist que Gas Natural SDG, SA, es troba inscrita definitivament en la secció primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.
  
Vist que, d'acord amb la sol·licitud de Gas Natural SDG, SA, el projecte i l'addenda presentats, la finalitat que es perseguix amb la construcció d'esta instal·lació és dotar d'infraestructura gasista, com a energia alternativa, facilitar el desenvolupament industrial, la diversificació energètica i la millora en el subministrament per a eixa zona geogràfica.
  
Vist que el projecte i l'addenda presenten un traçat plenament concretat, té entre la seua documentació els plànolss pertinents a l'escala adequada, està prou detallat i conté una relació concreta i individualitzada dels béns i drets afectats.
  
Vist que el Servici Territorial d'Energia de Castelló, encarregat de la instrucció de l'expedient de sol·licitud, n'ha emés informe favorable.
  
Atés que el projecte i l'addenda tenen una definició i concreció de les característiques tècniques i de traçat que garantixen la major seguretat i millor funcionalitat del gasoducte, i estos són els paràmetres que condicionen i obliguen principalment a adoptar un traçat, amb independència de les afectacions que a tercers puguen representar i això sense perjuí d'indemnitzar-les adequadament.
  
Atés que l'article 75.2 del Reial Decret 1.434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i autoritzacions que siguen necessàries, d'acord amb altres disposicions que resulten aplicables i, en especial, les relatives a l'ordenació del territori i al medi ambient.
  
Atés que s'han complit els tràmits establits en el títol IV del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Atés que la Direcció General d'Energia és competent per a la resolució del present expedient, d'acord amb el que disposa l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia, resol:
  
I. Atorgar autorització administrativa a l'empresa Gas Natural SDG, SA, per a la construcció de les instal·lacions corresponents al denominat Gasoducte Cabanes-Orpesa i les seues instal·lacions auxiliars, als termes municipals de Cabanes i Orpesa a la província de Castelló.
  
La present autorització quedarà sotmesa a les condicions que figuren a continuació:
  
Primera. El titular de la instal·lació constituirà en el termini d'un mes una garantia per valor de 30.315'9 euros, import del dos per cent del pressupost de les instal·lacions afectades que figura en l'expedient de sol·licitud, per a garantir el compliment de les seues obligacions, d'acord amb el que assenyala l'article 82 del Reial Decret 1.434/2002, de 27 de desembre, regulador de les activitats de transport, distribució, comercialització, subministrament i procediments d'autorització d'instal·lacions de gas natural. La dita fiança es constituirà en la Tresoreria del Servici Territorial de Castelló de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'Orde de 16 de desembre de 1996 de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular de la present autorització, després de la sol·licitud, una vegada que el Servici Territorial d'Energia de Castelló formalitze l'acta de posada en marxa de les instal·lacions a què es referix la present resolució i l'interessat justifique el compliment de les obligacions derivades de la present autorització .
  
Segona. La companyia Gas Natural SDG, SA, complirà les obligacions que estrictament s'assenyalen en l'article 74 Obligacions dels distribuïdors de gas natural i en el punt 1 de l'article 83 Obligacions i drets dels distribuïdors i comercialitzadors en relació al subministrament de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural. En especial, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.
  
Tercera. El titular de la present autorització gaudirà, com a distribuïdor, dels drets que assenyalen els articles 75 i 83 de la Llei 34/1998, de 7 octubre, del Sector d'Hidrocarburs, així com els que s'assenyalen en l'article 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Quarta. La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article vint-i-huit del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.
  
Cinquena. La present autorització s'entén sense perjuís i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que siguen aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre i de conformitat amb l'article vint-i-huit del Reial Decret Llei 5/2005 d'11 de març de reformes urgents per a l'impuls de la productivitat i per a la millora de la contractació pública.
  
Sisena. La determinació de les tarifes i del règim econòmic que s'apliquen per al subministrament de gas natural es regirà per les disposicions vigents en cada moment.
  
Setena. La present autorització s'atorga sense perjuí de tercers i deixa fora de perill els drets particulars.
  
Huitena. Serà causa de revocació de la present autorització:
  
L'incompliment de la constitució del depòsit de garantia en la forma i termini assenyalat en les presents condicions.
  
L'incompliment de les condicions indicades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.
  
Novena. Condicions d'orde mediambiental:
  
1. Ateses les característiques d'una part del terreny que creua, calcari amb afloraments rocosos i carstificat, s'estima necessari realitzar una inspecció i estudi detallat en totes les zones que creua amb estes característiques per a valorar la repercussió que tindrà tant l'obertura de la pista de treball com de la rasa (proximitat, mètode d'obertura, vibracions, etc.) sobre avencs i cavitats, tant conegudes com noves que puguen detectar-se resultat de la inspecció, i al contrari, la repercussió d'estos elements sobre la canalització, la seua estabilitat i seguretat.
  
L'estudi prestarà especial atenció a la zona de l'altiplà del Cingle del Morral i el descens d'este a la ribera (vèrtexs V-113 a V-125) d'acord amb les consideracions ambientals de la present Declaració.
  
El promotor haurà de presentar, davant d'esta Direcció General, un estudi en què s'analitze i valore tot el que anteriorment s'ha esmentat en estes condicions i es desenvolupen, si és el cas, les mesures oportunes per a reduir o eliminar els seus efectes, i podrà ser necessària, fins i tot, una modificació del traçat l'envergadura de la qual dependrà del resultat de l'estudi.
  
L'informe favorable o bé una resolució modificativa d'esta Direcció General sobre l'estudi que haurà de presentar el promotor serà requisit necessari que haurà de disposar el promotor abans de l'inici de les obres.
  
2. La possible aparició de coves o avencs durant l'obertura de la pista de treball, haurà de ser comunicada immediatament a esta Direcció General, a fi que puguen ser inspeccionades, atesa la seua condició d'espais naturals protegits per mitjà de l'article 16 de la Llei 11/1994, de 27 de desembre, de la Generalitat Valenciana.
  
3. Respecte al patrimoni cultural es complirà el que establix l'informe de la Conselleria de Cultura reflectit en esta Declaració d'Impacte Ambiental, així com en l'estudi del patrimoni cultural presentat pel promotor.
  
4. Respecte a la fauna, abans de l'inici dels treballs, amb suficient antelació, es realitzarà una inspecció de tot el traçat amb la supervisió dels servicis tècnics de la Direcció Territorial de Castelló d'esta Conselleria que determinarà les mesures preventives específiques al respecte, en especial les restriccions quant a l'època de realització dels treballs, possibles modificacions puntuals del traçat, ubicació del parc maquinària, depòsits de materials i zones d'amuntegament. Es tindrà especial atenció en les zones d'escarpaments rocosos i en les possibles zones d'interés per a l'esparver cendrós (Circus pygargus).
  
5. En el descens del traçat del Cingle del Morral cap a la ribera es modificarà lleugerament el traçat entre els vèrtexs V-122 i V-124 per a reduir el pendent tot el possible.
  
6. Obertura de la pista de treball:
  
6.1. En aquelles zones sobre materials calcaris amb nombrosos afloraments rocosos i carstificades es procedirà a l'obertura de la pista, si el relleu ho permet, i la maquinària discorrerà i desbrossaràs exclusivament la vegetació o si l'envergadura d'esta ho permet passant-hi per damunt .
  
En tot cas, en totes estes zones, per a la formació de la pista de treball s'evitarà al màxim possible el moviment del terreny i de roques, i s'aportarà per a això, en la mesura que es puga, terres procedents de l'excavació d'altres trams del traçat o bé de procedència exògena. En especial en la zona de l'altiplà del Cingle del Morral i el seu descens cap a la ribera, per a reduir el volum de roques generat.
  
Una vegada finalitzada l'obra es valorarà la conveniència de retirada dels materials que es van afegir per a formar la pista de treball en estes zones amb la finalitat de recuperar la morfologia original, i es valorarà el grau d'integració amb l'entorn que s'aconseguiria. Esta mesura, en principi, es considera que, en la mesura que es puga, hauria d'adoptar-se en estes zones.
  
6.2. En el descens del Cingle del Morral i en altres zones (traça en paral·lel a la CV-146 en el vessant nord-est de la Solana), per a reduir l'impacte en el paisatge i generar menor volum de roques s'ajustarà la traça per a evitar, en la mesura que es puga, els ressalts rocosos i, puntualment, es restringirà l'amplària de la pista de treball al màxim. Esta última mesura s'aplicarà amb caràcter general i, en la mesura que es puga, en els trams rocosos al llarg de tot el traçat.
  
7. Els materials inerts procedents de les obres d'obertura de la rasa i pista de treball que, per les seues característiques, no puguen ser reutilitzats en l'ompliment de la rasa o la formació de la pista de treball (roques majoritàriament) hauran de ser depositats en abocadors de residus inerts degudament identificats i legalitzats.
  
Altres materials residuals de l'obra, com a cables, restes de tancaments, etc. el caràcter dels quals els faça assimilables a residus sòlids urbans, seran depositats en abocadors autoritzats i aptes per a tal fi.
  
8. Zones d'amuntegament, depòsits de materials i parcs de maquinària:
  
8.1. Les zones d'amuntegament de materials que siga necessari establir per a executar les obra, així com els parcs de maquinària, se situaran en tots els casos en terrenys de cultiu o desproveïts de vegetació natural.
  
8.2. Els depòsits o abocadors temporals se situaran així mateix en àrees cultivades i en qualsevol cas en terrenys adjacents a les vies de comunicació. En el cas que l'impacte paisatgístic fóra elevat, es prendran les mesures necessàries per a aïllar visualment les zones mencionades per mitjà de la tanca temporal d'estes.
  
8.3. Una vegada finalitzada l'activitat en les instal·lacions auxiliars citades, es procedirà a la seua restauració d'acord amb les mesures previstes per a la restauració del traçat del gasoducte.
  
9. Préstec de materials:
  
. En el cas que el material extret de la rasa no fóra de qualitat adequada, els materials per a l'ompliment d'esta s'obtindran de pedreres existents i legalment autoritzades. Igualment per al cas de les terres que s'utilitzaran per a la formació de la pista de treball en les zones amb nombrosos afloraments calcaris i carstificades.
  
10. Es considera necessari l'aportació de terra vegetal en les zones en què en el projecte s'ha previst la reposició de terra vegetal, per a una correcta recuperació paisatgística. S'estima que ha d'augmentar-se la densitat de plantació lleugerament en les zones de garriga i utilitzar plançons d'1-2 sabes i no superaran els 50 cm d'alçària a excepció de les espècies de ribera propagades per estaca, les quals no superaran els 100 cm d'alçària.
  
En les zones amb pendent acusat i en les que s'ha previst la utilització de geotèxtil a més de l'aportació de terra vegetal i plantacions s'estima necessari complementar les labors de restauració per mitjà de sembres amb espècies de ràpid creixement i adaptades a les condicions ecològiques de la zona. El tipus de manta orgànica o geotèxtil o geoxarxa que s'ha d'utilitzar es determinarà en funció de l'estat del terreny una vegada acabada l'obra i tenint en compte el sistema que proporcione majors garanties d'èxit en la restauració.
  
Les tasques de descompactació seran, en els llocs que ho requerisquen, per mitjà d'un cultiu superficial, i en les zones amb afloraments rocosos s'efectuaran manualment en les zones d'obertura dels clots de plantació.
  
11. S'elaborarà un pla d'emergències en què s'estudien els possibles accidents, els avisos que cal realitzar als centres d'emergències i les actuacions que cal desenvolupar, en especial pel que fa a les zones del traçat que discorren per terreny forestal o pròximes a nuclis de població.
  
Respecte a les mesures de prevenció d'incendis s'adoptaran les que determinen els servicis tècnics de la Direcció Territorial de Castelló d'esta Conselleria.
  
12. Es complirà el que disposa la Llei 3/1995, de Camins Ramaders, en el cas d'afectació.
  
13. Es procedirà a la restitució de tots els murs de paret seca afectats per les actuacions.
  
14. El replantejament del traçat s'efectuarà sota la supervisió dels servicis tècnics de la Direcció Territorial de Castelló d'esta Conselleria que podran introduir modificacions en el traçat per a evitar l'afectació a elements de flora i vegetació singulars o d'interés.
  
15. Per part de l'assistència tècnica ambiental de l'obra es mantindrà una comunicació fluida amb esta Conselleria i informarà del seguiment de l'obra i dels possibles problemes que pogueren sorgir per a adoptar les mesures que s'estimen oportunes.
  
II. Aprovar el projecte d'execució del denominat Gasoducte Cabanes-Orpesa, firmat pel senyor Angel Luis Gómez González i l'addenda a este, firmada pel senyor Javier de la Peña Ortiz de Zarate, visats pel Col·legi d'Enginyers de Camins, Canals i Ports en dates 8 d'abril de 2003 i 11 de febrer de 2004, respectivament, les característiques principals del qual s'esmenten a continuació i sotmetre'l a les condicions que igualment se citen:
  
Tipus de gas: gas natural
  
Punt de connexió:
  
Conducció d'eixida APA de Gas Natural SDG, existent a l'eixida de la posició 15-06-A d'Enagas a través d'una vàlvula de línia de 6'' de diàmetre.
  
Canonades:
  
Des del polígon industrial de Cabanes a l'armari de regulació en el punt d'entrega situat en la urbanització Marina d'Or: Acer de 6'' de diàmetre. Especificació API 5L, qualitat grau B, grossària 4 mm a una pressió màxima de servici de 16 bar.
  
La longitud total és de 14.928 m i les canonades discorren soterrades a un metre de profunditat, com a mínim, sobre la seua generatriu superior. D'estes corresponen, aproximadament, 11.952 m al terme municipal de Cabanes i 2.976 m al d'Orpesa.
  
Armari de regulació
  
Situat en la urbanització Marina d'Or, d'APA/MPA, amb un cabal de 2000 m3(n)/h i amb pressió d'entrada màxima de 16 bar i d'eixida de 0'4 bar.
  
Instal·lacions auxiliars:
  
Protecció catòdica per mitjà d'un sistema de protecció activa, consistent a unir l'estructura (conducció i instal·lacions) al pol negatiu d'una font de corrent continu. L'estació que s'ha d'ubicar en l'extrem final del gasoducte, en la urbanització Marina d'Or, està formada per un transforectificador que s'instal·larà en l'interior d'un armari metàl·lic d'intempèrie i per un llit anòdic en l'interior d'un pou de 46 m de profunditat i 220 mm de diàmetre.
  
Sistema de comunicació i telecontrol, a través de cable dielèctric de fibres òptiques.
  
Instal·lacions elèctriques a través d'una línia en baixa tensió 220 V de 52 m de longitud des de l'arqueta disponible ?zona verda sector actuació R-4 - de la companyia distribuïdora.
  
Traçat
  
Des de l'origen abans referit, la conducció creua, en primer lloc, la CV-10 fins a arribar a l'encreuament de la CV-148 i posteriorment a l'encreuament de la carretera CV-146. Discorre a continuació paral·lelament a ambdós marges d'este, i entra en la plana costanera, ja en el terme d'Orpesa, en el qual s'encreuen les grans infraestructures de la N-340, autopista AP-7 i la via fèrria València-Tarragona, per a després passar per un vial públic i arribar finalment a la zona on està ubicada la urbanització Marina d'Or.
  
Pressupost: 1.515.795'17 euros.
  
Les condicions a què està sotmesa la mencionada aprovació són les següents:
  
1ª. Les obres hauran de realitzar-se d'acord amb el projecte i l'Addenda presentats, amb les variacions que si és el cas se sol·liciten i s'autoritzen.
  
2ª. El titular de l'esmentada instal·lació informarà de l'acabament de les obres al Servici Territorial d'Energia de Castelló, a l'efecte de reconeixement, i presentarà l'oportú certificat de direcció, subscrit per tècnic competent i visat pel col·legi oficial corresponent.
  
3ª. El titular de la instal·lació notificarà per escrit al Servici Territorial d'Energia de Castelló el començament dels treballs per a efectuar-ne les inspeccions, en cas de considerar-ho convenient.
  
4ª. L'administració deixarà sense efecte la present resolució en el moment en què observe l'incompliment de les condicions imposades per esta. En tals supòsits, l'administració, després de l'expedient oportú, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.
  
5ª. El titular de la instal·lació haurà de tindre en compte en l'execució del projecte i l'addenda les condicions imposades pels organismes afectats, totes les quals se li van notificar oportunament i van ser acceptades.
  
6ª. El termini d'execució de les obres serà de sis mesos a partir de l'ocupació real de les finques afectades.
  
III. Declarar, en concret, la utilitat pública del gasoducte autoritzat en el punt primer de la present resolució, la qual cosa porta implícita la necessitat ocupació dels béns i drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una afectació a les finques particulars, incloses en la relació annexa, amb l'abast i els efectes previstos en l'article 107 de la Llei 34/1998, de 7 d'octubre, del Sector d'Hidrocarburs i els articles 109.1, 110, 111, i 112.3 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
IV. Publicar i notificar la present resolució, d'acord amb el que establix l'article 10 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i es comunica que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells que intentada la notificació, no se'ls haguera pogut realitzar.
  
La present resolució no és definitiva en via administrativa i en contra podrà interposar-se recurs d'alçada, davant el secretari autonòmic d'Infraestructures, en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.